Document ID: 32005R1048

Title and Content:
ΚΑΝΟΝΙΣΜΌΣ (EΚ) αριθ. 1048/2005 ΤΗΣ ΕΠΙΤΡΟΠΉΣ της 13ης Ιουνίου 2005 σχετικά με τροποποίηση του κανονισμού (ΕΚ) αριθ. 2032/2003 για τη δεύτερη φάση του δεκαετούς προγράμματος εργασίας που περιλαμβάνεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16 Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 16 παράγραφος 2, Εκτιμώντας τα ακόλουθα: (1) Το άρθρο 4 του κανονισμού (ΕΚ) αριθ. 2032/2003 της Επιτροπής (2) ορίζει ότι από την ημερομηνία έναρξης ισχύος του εν λόγω κανονισμού, οποιαδήποτε δραστική ουσία δεν απαριθμείται στο παράρτημα Ι θεωρείται ως εάν δεν διετίθετο στην αγορά για χρήση σε βιοκτόνα πριν από τις 14 Μαΐου 2000. Κατά συνέπεια, δεν επιτρέπεται να διατίθενται πλέον στη αγορά βιοκτόνα, τα οποία περιέχουν δραστικές ουσίες που δεν περιλαμβάνονται στον κατάλογο του παραρτήματος I, εάν δεν έχει υποβληθεί αίτηση καταχώρισης στο παράρτημα I ή IA της οδηγίας 98/8/EΚ σύμφωνα με το άρθρο 11 της εν λόγω οδηγίας και δεν έχει χορηγηθεί προσωρινή άδεια σύμφωνα με το άρθρο 15 παράγραφος 2 της ίδιας οδηγίας. Ωστόσο, τα κράτη μέλη έχουν εντοπίσει περιορισμένο αριθμό δραστικών ουσιών, οι οποίες είτε δεν προσδιορίστηκαν ή δεν κοινοποιήθηκαν πριν από την καταληκτική ημερομηνία που ορίζουν οι κανονισμοί της Επιτροπής (ΕΚ) αριθ. 1896/2000 (3) και (ΕΚ) αριθ. 1687/2002 (4), μολονότι υπάρχουν στοιχεία από τα οποία προκύπτει ότι περιέχονταν σε βιοκτόνα που είχαν διατεθεί στην αγορά πριν από τις 14 Μαΐου 2000. Ορισμένες από αυτές τις δραστικές ουσίες είναι σημαντικές από κοινωνικοοικονομική άποψη ή για την προστασία της δημόσιας υγείας. Για τον λόγο αυτό, ενδείκνυται να καταρτιστεί ένας επιπλέον κατάλογος δραστικών ουσιών, οι οποίες πρέπει να επιτραπεί να εξακολουθήσουν να κυκλοφορούν στην αγορά έως την 1η Σεπτεμβρίου 2006. (2) Ορισμένες ουσίες που δεν περιλαμβάνονται στο παράρτημα II του κανονισμού (ΕΚ) αριθ. 2032/2003 χρησιμοποιούνται σε εφαρμογές, όσον αφορά τις οποίες τα κράτη μέλη υποστηρίζουν ότι είναι τεκμηριωμένη η αναγκαιότητα τους για λόγους υγείας, ασφάλειας και προστασίας της πολιτιστικής κληρονομιάς ή ότι πρόκειται για χρήσεις κρίσιμης σημασίας για τη λειτουργία της κοινωνίας, δεδομένου ότι δεν υπάρχουν εναλλακτικές ουσίες ή υποκατάστατα, που να είναι εφικτά από τεχνικής και οικονομικής πλευράς και αποδεκτά από πλευράς περιβάλλοντος και υγείας. Ενδείκνυται επομένως να καθιερωθεί σύστημα υποβολής αιτήσεων για παράταση της περιόδου εμπορίας των βιοκτόνων που περιέχουν τις συγκεκριμένες ουσίες. Οι παρατάσεις αυτές πρέπει να εγκρίνονται μόνο για τα κράτη μέλη που τις ζητούν, εφόσον οι αιτήσεις είναι αιτιολογημένες, η συνέχιση της χρήσης δεν δημιουργεί ανησυχίες όσον αφορά την υγεία του ανθρώπου και το περιβάλλον και, κατά περίπτωση, έχει αρχίσει η ανάπτυξη εναλλακτικών προϊόντων. Παράταση πρέπει να δίδεται μόνο έως τις 14 Μαΐου 2010, το αργότερο. (3) Σύμφωνα με το άρθρο 4 παράγραφος 2 του κανονισμού (ΕΚ) αριθ. 2032/2003, η διάθεση στην αγορά βιοκτόνων, τα οποία περιέχουν δραστικές ουσίες που δεν έχουν κοινοποιηθεί καθόλου ή δεν έχουν κοινοποιηθεί για τους κατάλληλους τύπους προϊόντων, πρέπει να παύσει την 1η Σεπτεμβρίου 2006 το αργότερο. Για ορισμένες ουσίες ή συνδυασμούς ουσίας/τύπου προϊόντων που δεν έχουν κοινοποιηθεί μέχρι σήμερα, εκδηλώνεται τώρα ενδιαφέρον από οικονομικούς παράγοντες για την κατάρτιση πλήρους φακέλου με σκοπό την καταχώριση στο παράρτημα I ή IA της οδηγίας 98/8/EΚ. Ενδείκνυται συνεπώς να προβλεφθεί η δυνατότητα παράτασης της καταληκτικής ημερομηνίας εμπορίας των βιοκτόνων που περιέχουν τις εν λόγω ουσίες, στους αντίστοιχους τύπους προϊόντων, υπό τον όρο ότι οι ενδιαφερόμενοι παράγοντες θα υποβάλουν πλήρεις φακέλους αρκετά νωρίτερα από την 1η Σεπτεμβρίου 2006. Εάν οι φάκελοι αυτοί γίνουν δεκτοί, πρέπει να εγκριθεί παράταση της περιόδου διάθεσης των συγκεκριμένων προϊόντων στην αγορά, στους αντίστοιχους τύπους προϊόντων, μέχρι να περατωθεί η αξιολόγηση των πλήρων φακέλων, η οποία θα πρέπει να διενεργηθεί παράλληλα με την αξιολόγηση των κοινοποιημένων ουσιών για τους σχετικούς τύπους προϊόντων. (4) Το έργο της αξιολόγησης πρέπει να κατανεμηθεί μεταξύ των αρμοδίων αρχών όλων των κρατών μελών. Το παράρτημα V του κανονισμού (ΕΚ) αριθ. 2032/2003 ορίζει, προς το παρόν, τα κράτη μέλη εισηγητές μόνο για ορισμένους συνδυασμούς δραστικής ουσίας/τύπου προϊόντων. Επιβάλλεται, συνεπώς, να οριστούν τα κράτη μέλη εισηγητές και για τους υπόλοιπους τύπους προϊόντων, λαμβάνοντας επίσης υπόψη την προσχώρηση των νέων κρατών μελών την 1η Μαΐου 2004. Πρέπει να αναπροσαρμοστεί αναλόγως και ο κατάλογος των αρμοδίων αρχών. (5) Μετά τη δημοσίευση από την Επιτροπή των περιπτώσεων όπου, για δεδομένο συνδυασμό δραστικής ουσίας/τύπου προϊόντων, όλοι οι συμμετέχοντες αποσύρθηκαν ή δεν εκπλήρωσαν τις υποχρεώσεις τους, εκδηλώθηκε από οικονομικούς παράγοντες ενδιαφέρον για την ανάληψη του ρόλου του συμμετέχοντος. Αυτό ισχύει για τρεις ουσίες και, συνεπώς, ενδείκνυται να περιληφθούν οι ουσίες αυτές σε χωριστό παράρτημα, στο οποίο θα παρατίθενται επίσης τα ορισθέντα κράτη μέλη εισηγητές και οι νέες προθεσμίες υποβολής των πλήρων φακέλων. (6) Για ορισμένους συνδυασμούς κοινοποιημένων υπαρχουσών δραστικών ουσιών/τύπων προϊόντων -ειδικότερα εκείνες που έχουν κοινοποιηθεί για τους τύπους προϊόντων 8 και 14- όλοι οι συμμετέχοντες αποσύρθηκαν ή δεν εκπλήρωσαν τις υποχρεώσεις τους και δεν εκδηλώθηκε ενδιαφέρον για την ανάληψη του ρόλου του συμμετέχοντος από άλλον οικονομικό παράγοντα ή άλλο κράτος μέλος. Επιπλέον, μετά την πρόσφατη ταξινόμηση, από τις αρμόδιες αρχές και την Επιτροπή, ορισμένων προϊόντων για την υγιεινή του γάλακτος ως βιοκτόνων τύπου προϊόντων 3, όπως αυτός ορίζεται στο παράρτημα V της οδηγίας 98/8/EΚ, ενδείκνυται να προστεθούν στο παράρτημα II ορισμένες ουσίες που χρησιμοποιούνται στα εν λόγω προϊόντα υγιεινής του γάλακτος και για τις οποίες οι παραγωγοί, παρασκευαστές ή ενώσεις, θεωρώντας ότι δεν καλύπτονται από την οδηγία 98/8/EΚ, δεν υπέβαλαν κοινοποιήσεις πριν από τη λήξη των προθεσμιών που ορίζουν οι κανονισμοί (EΚ) αριθ. 1896/2000 και (ΕΚ) αριθ. 1687/2002, αλλά το έπραξαν πριν από την έκδοση του παρόντος κανονισμού. Πρέπει επομένως να τροποποιηθούν αναλόγως τα παραρτήματα II και III του κανονισμού (ΕΚ) αριθ. 2032/2003. Λαμβανομένων υπόψη των διατάξεων του παρόντος κανονισμού, πρέπει επίσης να τροποποιηθούν το παράρτημα V μέρη A, B, Γ και Δ και το παράρτημα VI. (7) Για δύο ουσίες που περιλαμβάνονται στα παραρτήματα I και II του κανονισμού (ΕΚ) αριθ. 2032/2003, αναγράφεται ανακριβής αριθμός CAS, στην πρώτη περίπτωση, και εσφαλμένη κοινή ονομασία, στη δεύτερη. Τέσσερις ουσίες δεν περιλαμβάνονται στα παραρτήματα I και ΙII, αν και προσδιορίστηκαν εντός των προθεσμιών που ορίζει ο κανονισμός (EΚ) αριθ. 1896/2000. Τα σημεία αυτά πρέπει να διορθωθούν. (8) Πρέπει συνεπώς να τροποποιηθεί αναλόγως ο κανονισμός (ΕΚ) αριθ. 2032/2003. (9) Τα μέτρα που προβλέπονται από τον παρόντα κανονισμό είναι σύμφωνα με τη γνώμη της μόνιμης επιτροπής για τα βιοκτόνα προϊόντα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 2032/2003 τροποποιείται ως εξής: 1. Ο τίτλος του άρθρου 3 αντικαθίσταται από τον ακόλουθο τίτλο: «Υπάρχουσες δραστικές ουσίες». 2. Στο άρθρο 3, προστίθεται η ακόλουθη παράγραφος 4: «4. Το παράρτημα VII περιέχει τον κατάλογο των δραστικών ουσιών οι οποίες είτε δεν προσδιορίστηκαν ή δεν κοινοποιήθηκαν πριν από την καταληκτική ημερομηνία που ορίζουν οι κανονισμοί (ΕΚ) αριθ. 1896/2000 και (ΕΚ) αριθ. 1687/2002, μολονότι υπάρχουν στοιχεία από τα οποία προκύπτει ότι κυκλοφορούσαν στην αγορά ως δραστικές ουσίες βιοκτόνων πριν από τις 14 Μαΐου 2000.». 3. Το άρθρο 4 τροποποιείται ως εξής: α) Στην παράγραφο 1, το πρώτο εδάφιο αντικαθίσταται από το ακόλουθο κείμενο: «Οι δραστικές ουσίες που απαριθμούνται στα παραρτήματα ΙΙΙ και VΙΙ δεν καταχωρίζονται στο παράρτημα Ι, IA ή IB της οδηγίας 98/8/ΕΚ στο πλαίσιο του προγράμματος αναθεώρησης.». β) Στην παράγραφο 2, το πρώτο εδάφιο αντικαθίσταται από το ακόλουθο κείμενο: «Με την επιφύλαξη του άρθρου 8 της οδηγίας 98/8/ΕΚ, η ημερομηνία από την οποία τα κράτη μέλη, σύμφωνα με το άρθρο 16 παράγραφος 3 της οδηγίας 98/8/ΕΚ, ανακαλούν τις υφιστάμενες εγκρίσεις ή καταχωρίσεις για βιοκτόνα, τα οποία περιέχουν τις δραστικές ουσίες που απαριθμούνται στα παραρτήματα ΙΙΙ και VΙΙ, και εξασφαλίζουν ότι τέτοιου είδους βιοκτόνα δεν διατίθενται στην αγορά στην επικράτειά τους, είναι η 1η Σεπτεμβρίου 2006.». γ) Η παράγραφος 3 αντικαθίσταται από το ακόλουθο κείμενο: «Από την ημερομηνία έναρξης της ισχύος του παρόντος κανονισμού, κάθε δραστική ουσία που δεν περιλαμβάνεται στον κατάλογο του παραρτήματος Ι ή VΙΙ θεωρείται ότι δεν είχε διατεθεί στην αγορά για χρήση σε βιοκτόνα πριν από τις 14 Μαΐου 2000.». 4. Παρεμβάλλονται τα ακόλουθα άρθρα 4α και 4β: «Άρθρο 4a Βασική χρήση 1. Τα κράτη μέλη δύνανται να ζητούν από την Επιτροπή παράταση της περιόδου που καθορίζεται στο άρθρο 4 παράγραφος 2, στις περιπτώσεις όπου θεωρούν ότι μια δραστική ουσία που περιλαμβάνεται στο παράρτημα III ή VII είναι απαραίτητη για λόγους υγείας, ασφάλειας και προστασίας της πολιτιστικής κληρονομιάς ή ότι είναι κρίσιμης σημασίας για τη λειτουργία της κοινωνίας και εφόσον δεν διατίθενται εναλλακτικές ουσίες ή υποκατάστατα, που να είναι εφικτά από τεχνικής και οικονομικής πλευράς και αποδεκτά από πλευράς περιβάλλοντος και υγείας. Οι σχετικές αιτήσεις συνοδεύονται από έγγραφο τεκμηρίωσης και αιτιολόγησης. 2. Οι αναφερόμενες στην παράγραφο 1 αιτήσεις διαβιβάζονται από την Επιτροπή στα υπόλοιπα κράτη μέλη και δημοσιοποιούνται με ηλεκτρονικά μέσα. Τα κράτη μέλη και οποιοδήποτε πρόσωπο δύνανται να υποβάλουν εγγράφως στην Επιτροπή παρατηρήσεις εντός 60 ημερών από την παραλαβή μιας αίτησης. 3. Λαμβάνοντας υπόψη τις παρατηρήσεις που της έχουν υποβληθεί, η Επιτροπή δύναται να εγκρίνει, σύμφωνα με το άρθρο 16 παράγραφος 2 της οδηγίας 98/8/EΚ, παράταση της περιόδου που καθορίζεται στο άρθρο 4 παράγραφος 2 του παρόντος κανονισμού, για τη διάθεση της ουσίας στην αγορά των αιτούντων κρατών μελών, έως τις 14 Μαΐου 2010 το αργότερο, υπό τον όρο ότι τα κράτη μέλη: α) μεριμνούν ώστε η συνέχιση της χρήσης να είναι δυνατή μόνο με την προϋπόθεση ότι τα προϊόντα που περιέχουν την ουσία εγκρίνονται για τη βασική χρήση για την οποία προορίζονται· β) συνάγουν το συμπέρασμα ότι, λαμβανομένων υπόψη όλων των διαθέσιμων στοιχείων, είναι εύλογο να υποτεθεί πως η συνέχιση της χρήσης δεν θα έχει μη αποδεκτές επιδράσεις στην υγεία του ανθρώπου ή των ζώων ούτε στο περιβάλλον· γ) κατά τη χορήγηση των εγκρίσεων, επιβάλλουν όλα τα ενδεδειγμένα μέτρα περιορισμού των κινδύνων· δ) εξασφαλίζουν την αλλαγή της επισήμανσης των εν λόγω εγκεκριμένων βιοκτόνων που θα εξακολουθούν να κυκλοφορούν στην αγορά μετά την 1η Σεπτεμβρίου 2006, ώστε να είναι προσαρμοσμένη στους όρους χρήσης που επιβάλλουν τα κράτη μέλη σύμφωνα με την παρούσα παράγραφο και ε) μεριμνούν ώστε, κατά περίπτωση, οι κάτοχοι των εγκρίσεων ή τα σχετικά κράτη μέλη να αναζητήσουν εναλλακτικές ουσίες για τις συγκεκριμένες χρήσεις ή να καταρτιστεί φάκελος προς υποβολή με τη διαδικασία που καθορίζεται στο άρθρο 11 της οδηγίας 98/8/EΚ έως τις 14 Μαΐου 2008 το αργότερο. 4. Τα σχετικά κράτη μέλη ενημερώνουν κατ' έτος την Επιτροπή για την εφαρμογή της παραγράφου 3 και, ειδικότερα, για τις ενέργειές τους κατ' εφαρμογή του στοιχείου ε). 5. Τα κράτη μέλη δύνανται ανά πάσα στιγμή να επανεξετάζουν τις εγκρίσεις των βιοκτόνων, για τα οποία η περίοδος διάθεσης στην αγορά έχει παραταθεί σύμφωνα με την παράγραφο 3. Όταν έχουν λόγους να θεωρούν ότι δεν πληρούται πλέον οποιοσδήποτε από τους όρους των στοιχείων α) έως ε) της εν λόγω παραγράφου, τα ενδιαφερόμενα κράτη μέλη λαμβάνουν μέτρα χωρίς αδικαιολόγητη καθυστέρηση για να διορθώσουν την κατάσταση ή, εάν αυτό είναι αδύνατο, ανακαλούν τις εγκρίσεις των εξεταζόμενων βιοκτόνων. Άρθρο 4β Παράταση της προθεσμίας για τη διάθεση στη αγορά 1. Οι παραγωγοί, παρασκευαστές, ενώσεις ή άλλα πρόσωπα δύνανται να ζητούν παράταση της περιόδου που καθορίζεται στο άρθρο 4 παράγραφος 2 για τη διάθεση στην αγορά βιοκτόνων, τα οποία περιέχουν δραστικές ουσίες που αναφέρονται στην εν λόγω παράγραφο, υποβάλλοντας στην αρμόδια αρχή ενός από τα κράτη μέλη πλήρη φάκελο για κάθε σχετικό συνδυασμό δραστικής ουσίας και τύπου προϊόντων, που ανταποκρίνεται στις απαιτήσεις του παραρτήματος IV, το αργότερο την 1η Μαρτίου 2006. 2. Το κράτος μέλος παραλήπτης εξακριβώνει αν ο αναφερόμενος στην παράγραφο 1 φάκελος πρέπει να γίνει δεκτός ως πλήρης σύμφωνα με το άρθρο 9 παράγραφοι 1 έως 4. Εφόσον ο φάκελος θεωρηθεί πλήρης, οι συνδυασμοί δραστικής ουσίας/τύπου προϊόντων προστίθενται στα παραρτήματα ΙΙ και V και, κατά περίπτωση, απαλείφονται από το παράρτημα III ή VII. 3. Με εξαίρεση τους τύπους προϊόντων 8 και 14, η αξιολόγηση των φακέλων αρχίζει ταυτόχρονα με την αξιολόγηση των φακέλων για άλλες δραστικές ουσίες στον ή στους ίδιους τύπους προϊόντων, όπως προσδιορίζονται στο παράρτημα V.». 5. Το άρθρο 5 τροποποιείται ως εξής: α) Στην παράγραφο 2, παρεμβάλλεται το ακόλουθο κείμενο ως τρίτο και τέταρτο εδάφιο: «Τα κράτη μέλη εισηγητές που έχουν καθοριστεί για την αναθεώρηση υπαρχουσών δραστικών ουσιών, οι οποίες απαριθμούνται στο παράρτημα ΙΙ, όσον αφορά τους τύπους προϊόντων 1 έως 6 και 13, προσδιορίζονται στο μέρος Γ του παραρτήματος V. Τα κράτη μέλη εισηγητές που έχουν καθοριστεί για την αναθεώρηση υπαρχουσών δραστικών ουσιών, οι οποίες απαριθμούνται στο παράρτημα ΙΙ, όσον αφορά τους τύπους προϊόντων 7, 9 έως 12, 15, 17, 20, 22 και 23, προσδιορίζονται στο μέρος Δ του παραρτήματος V.». β) Στην παράγραφο 4, η ημερομηνία «1η Ιουλίου 2003» αντικαθίσταται από την ημερομηνία «1η Μαρτίου 2005». 6. Στο άρθρο 7, προστίθεται το ακόλουθο τρίτο εδάφιο: «Ωστόσο, εάν ένα κράτος μέλος επιθυμεί να λάβει μόνο αντίγραφα σε ηλεκτρονική μορφή ή διαφορετικό αριθμό αντιγράφων, ενημερώνει την Επιτροπή, η οποία δημοσιοποιεί την πληροφορία αυτή με ηλεκτρονικά μέσα. Εάν αργότερα το κράτος μέλος λάβει άλλη σχετική απόφαση, ενημερώνει την Επιτροπή χωρίς αδικαιολόγητη καθυστέρηση και εκείνη επικαιροποιεί αναλόγως τις πληροφορίες που έχει δημοσιοποιήσει.». 7. Στο άρθρο 8 παράγραφος 4, προστίθεται το ακόλουθο τέταρτο εδάφιο: «Οι σχετικές δραστικές ουσίες, τα κράτη μέλη εισηγητές και τα νέα χρονικά διαστήματα παρατίθενται στο παράρτημα VIII. Το παράρτημα V ενημερώνεται αναλόγως.». 8. Το παράρτημα I τροποποιείται σύμφωνα με το παράρτημα I του παρόντος κανονισμού. 9. Το παράρτημα II αντικαθίσταται από το κείμενο του παραρτήματος II του παρόντος κανονισμού. 10. Το παράρτημα III τροποποιείται σύμφωνα με το παράρτημα IΙΙ του παρόντος κανονισμού. 11. Το παράρτημα V τροποποιείται σύμφωνα με το παράρτημα IV του παρόντος κανονισμού. 12. Το παράρτημα VI αντικαθίσταται από το κείμενο του παραρτήματος V του παρόντος κανονισμού. 13. Το κείμενο του παραρτήματος VI του παρόντος κανονισμού προστίθεται ως παράρτημα VII. 14. Το κείμενο του παραρτήματος VII του παρόντος κανονισμού προστίθεται ως παράρτημα VIII. Άρθρο 2 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 13 Ιουνίου 2005.

Classification Labels:
103
100
99
1934
311
1164
249

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ", "1934": "Πολιτική για την υγεία", "311": "ΥΓΕΙΑ", "1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 13
2825
2479
1362
5877

EuroVoc IDs (Expanded): 13
2825
2479
1362
5877

Dataset Source: meu

Split: train